arnastofnun/IGC-2024 huggingface dataset:
Michelsen úrsmiðir

Michelsen úrsmiðir (Franch Michelsen ehf) var stofnað 1. júlí 1909 á Sauðárkróki, af Jörgen Frank Michelsen (1882-1954), 27 ára gömlum dönskum úrsmíðameistara frá Horsens í Danmörku.

Í fyrstu hét fyrirtækið J. Fr. Michelsen – Úr&amp;Skartgripir og var verslun og úrsmíðavinnustofa. Útibú í Reykjavík var opnað árið 1943, af Franch Michelsen, syni J. Franks. Árið 1946 voru verslanirnar sameinaðar í Reykjavík, þegar J. Frank flutti ásamt fjölskyldu til Reykjavíkur.

Franch Michelsen (1913-2009) lærði úrsmíði á verkstæði föður síns og Iðnskólanum í Reykjavík. Hann fór til frekara náms til Kaupmannahafnar árið 1937 og útskrifaðist með einkunnina „ultra godt“, hæstu einkunn sem gefin var. Um tíma vann Franch hjá Carl Jonsén, konunglegum hirðúrsmið, þar sem hann gerði m.a. við úr Alexendrinu Danadrottningar. Franch var þekktur fyrir mikla fagmennsku og leiðtogahæfileika og undir hans handleiðslu nutu 12 nemar þekkingar hans á faginu sem útskrifuðust sem úrsmiðir. Franch var virkur meðlimur hjá Kaupmannasamtökunum sem og hjá Úrsmíðafélagi Íslands en hann var sæmdur gullmerki félagsins fyrir störf sín í þágu þess.

Frank Ú. Michelsen (1956) lærði úrsmíði hjá föður sínum og í Iðnskólanum í Reykjavík. Árið 1978 fór Frank aðra leið en úrsmiðir höfðu gert á Íslandi er hann sótti um og komst að hjá hinum heimsþekkta WOSTEP úrsmíðaskóla í Neuchatel í Sviss, fyrstur Íslendinga.

Róbert F. Michelsen (1984) lærði úrsmíði hjá föður sínum samhliða framhaldsskólanámi. Árið 2007 hóf hann nám hjá WOSTEP í Neuchatel í Sviss og útskrifaðist þaðan árið 2009.

Árið 2009, í tilefni þess er 100 ár voru frá stofnun fyrirtækisins, var markaðsnafni Franch Michelsen ehf breytt í MICHELSEN og nýtt lógó tekið í gagnið - til marks um nýja tíma fyrirtækisins. Engar breytingar voru gerðar á rekstrarformi Franch Michelsen ehf við þessa breytingu á markaðsnafni.

Michelsen úrsmiðir eru með sölu og þjónustu fyrir Rolex á Íslandi, og hafa verið einkaumboðsaðili Rolex á Íslandi frá árinu 1981. Fleiri heimsþekkt gæðamerki sem í boði eru hjá Michelsen eru m.a. TAG Heuer, Tudor og Romain Jerome.

Á 100 ára afmæli fyrirtækisins árið 2009 voru Michelsen úrin endurvakin eftir 70 ára hlé með sérstakri afmælisútgáfu og merkið í dag fer sístækkandi. Stórglæsileg armbandsúr þar sem samtvinnast mikil reynsla og þekking fagmanna innan Michelsen fjölskyldunnar en úrin eru framleidd með endingu og gæði að leiðarljósi að ónefndri góðri hönnun þar sem íslensk náttúra hefur veitt úrsmiðunum innblástur.

Af öðrum merkjum sem seld eru má nefna Movado, Georg Jensen, Armani, Daniel Wellington, Fossil, Hugo Boss, Michael Kors, Skagen, Tissot, Tommy Hilfiger og Casio.
Jan Mayen-hryggurinn

Jan Mayen-hryggurinn er svæði í norðaustur Atlantshafi sem teygir sig frá Jan Mayen þverbrotabeltinu og allt að 500 km til suðurs. Þessi hryggur er ólíkur hafsbotninum í kring. Eyjan Jan Mayen situr á norðurenda hryggjarins sem er rúmlega 550 km norð-norðaustur af Íslandi. Jan Mayen-hryggurinn er margþætt hryggjakerfi sem teygir sig til suðurs og er talið að mestu gert úr meginlandsskorpu. Hryggurinn skiptist í tvo meginhluta, meginhrygginn í norðri og suðurhryggina. Meginhlutinn er að mestu leyti samhangandi og tiltölulega flatur í toppinn og hærri en syðri hlutinn. Syðri hluti Jan Mayen-hryggjarins samanstendur af fleiri minni hryggjum sem verða ógleggri og hverfa undir set- og hraunlög nær Íslandi. Austanmegin við Jan-Mayen-hrygginn er Noregsdjúp sem er allt að 3500 m djúpt og vestanmegin er Íslandsgrunn sem er um 1500-2000 m djúpt. Næst hryggnum er djúp sem kallað er Jan Mayen-djúpið.

Talið er að Jan Mayen-hryggurinn sé meginlandsfleki sem klofnað hefur frá meginlandi Grænlands og færst með landreki frá Grænlandi og út á miðjan hafsbotn norðaustur Atlantshafsins. Hryggurinn er gerður úr léttara efni en úthafsbotninn og segulstefnur í hryggnum eru mjög óljósar en það er dæmigert fyrir meginlandsberg á meðan úthafsbotn sem myndast í bráðinni kviku fær segulstefnu þess tíma sem hann myndast á.

Saga landreks á þessu svæði er þannig að í upphafi gliðnunar norðaustur Atlantshafs fyrir allt að 57 milljónum ára snemma á eósen þá rifnaði meginlandsskjöldurinn frá suðri til norðurs og kvika úr möttlinum þrengdi sér upp í sprungur og misgengi og basaltsskorpa sem kölluð er úthafsskorpa myndaðist og er ás þess svæðis sem mest eldvirkni var kölluð rekhryggur.

Svonefnt Jan Mayen Microcontinent (JMM) nær yfir stærra svæði en Jan Mayen-hryggurinn og er ekki ljóst hvort það svæði nær undir eyjuna Jan Mayen eða hvort norðurmörk þess séu skammt í suður frá eyjunni. Suðurmörk þess svæðis ná suðuryfir inn á Íslandsgrunn og hugsanlega alveg undir norðaustur hluta Íslands.

Talið er hugsanlegt að olíu- og gaslindir séu á Jan Mayen-hryggnum á svæði sem nefnt er Drekasvæðið.
LTE

LTE (enska: "Long Term Evolution") eða 4G LTE er staðall fyrir þráðlausa gagnasendingu. Staðallinn er byggður á GSM/EDGE og UMTS/HSPA nettæknum, en bæði bandbreiddin og hraðinn eru aukin. Samtökin 3GPP þróaði staðalinn.

Heimsins fyrsta opinbera LTE-þjónusta fór í loftið 14. desember 2009 í Ósló og Stokkhólmi en hún er rekin af TeliaSonera. Mörg farsímafyrirtæki sem reka GSM/UMTS og CDMA þjónustur ætla eða eru að uppfæra netin sín fyrir LTE. Ætlast er til þess að LTE verði heimsins fyrsta staðalfarsímaþjónusta, en LTE-þjónustur eru sendar út á mismunandi tíðnum á mismunandi svæðum. Þetta þýðir að farsímar þurfi að geta móttekið mismunandi tíðnir til að virka um allan heim.

Þó að LTE-staðallinn sé auglýst sem 4G-þjónusta uppfyllti hann ekki kröfurnar fyrir 4G sem ITU-R hafði sett fram í upphafi. Vegna þrýstings frá farsímafyrirtækjum og framfara í 3G-staðlinum sem WIMAX, HSPA+ og LTE hafa í för með sér ákvað ITU að LTE-þjónustur mætti kalla „4G“.
Gammur (svæði)

Gammur er olíuleitarsvæði í hafinu skammt norðan við Ísland þar sem Tjörnesbrotabeltið er. Svæðið dregur nafn sitt af gamminum sem er einn af landvættunum á sama hátt og hitt olíuleitarsvæðið við Ísland dregur nafn af dreka sem er einnig einn af landvættunum. Gammur er svæði frá Öxarfirði vesturfyrir Eyjafjarðarál, um 150 km löng spilda og um 50 km breið. Um þetta svæði kvíslast brotalamir jarðskorpuflekanna. Suðurjaðar þessa svæðis er markaður af miklu misgengi sem er framhald af Húsavíkurmisgenginu og gengur á milli Flateyjar á Skjálfanda og lands og vestur í suðurenda Eyjafjarðaráls. Jarðfræðilegar rannsóknir, endurkastsmæliknar og þyngdarmælingar sýna að þykk setlög hafa safnast í sigdæld sem er mest á svæðinu frá Skjálfanda og vestur í suðurenda Eyjafjarðaráls. Setlögin eru þykkust næst misgenginu og ná allt að 4 km þykkt undir Eyjarfjarðarál en þynnast eftir því sem norðar dregur. Mikil sigdæld er út Eyjafjarðarál og austan Tjörness í Öxarfirði er þriðja sigdældin en þar hafa endurkastsmælingar á landi sýnt að þar er allt að 1 km setlagaþykkt.
Andrés Escobar

Andrés Escobar (13. mars 1967 – 2. júlí 1994) var kólumbískur fótboltamaður sem var skotinn til bana fyrir að hafa skorað sjálfsmark í leik gegn Bandaríkjunum á HM 1994. Talið er að kólumbískir mafíuforingjar hafi orðið honum að bana.
Ermalín

Ermalín (eða ermalíning, oftast haft í fleirtölu, eða handstúka, þó það orð sé einnig haft um manséttur (eða úlnliðsskjól)) er fremsti hluti ermar á skyrtu. Ermalíningar eru uppslög á skyrtuermi og oftast úr þykkara og stífara efni en skyrtan sjálf, rétt eins og skyrtukraginn. Ermalíningar sem standa einar og sér (stakar) nefnast manséttur.
Listi yfir bæjarstjóra Vestmannaeyja

Eftirfarandi er listi yfir bæjarstjóra Vestmannaeyja.
Káljárn

Káljárn er verkfæri til að skera grænmeti. Káljárn var líkast hófjárni í laginu, nema sköftin sneru upp eins og á tóbaksskurðarjárni.
Klippari

Klippari var hraðskreitt fjölmastra seglskip sem var notað á 19. öld. Klipparar voru yfirleitt grannir, sem takmarkaði flutningsgetu þeirra, og auk þess litlir miðað við seglskip 19. aldar, en með hlutfallslega mikinn seglflöt. Klipparar voru flestir smíðaðir í skipasmíðastöðvum í Bandaríkjunum og Bretlandi og voru notaðir á siglingaleiðum frá Bretlandi til nýlendnanna í austri og yfir Atlantshafið og á leiðinni frá New York til San Francisco fyrir Hornhöfða á tímum gullæðisins.
Extremadúra

Extremadúra (spænska: "Extremadura") er sjálfstjórnarsvæði á Spáni. Það skiptist í héruðin Cáceres-hérað og Badajoz-hérað. Heitið er leitt af Extrema Duris, extrema vegna þess að það var endimörk hins kristna heims þegar Arabar byggðu Spán og Durius (Duero) var heitið á ánni sem þar er.
Anthony Trollope

Anthony Trollope (f. 24. apríl 1815, d. 6. desember 1882) var breskur rithöfundur. Hann var einn afkastamesti og vinsælasti rithöfundur Viktoríutímabilsins.

Hann heimsótti Ísland með skemmtiferðaskipinu Mastiff árið 1878 og gaf út ferðabók um reisu sína, "How the 'Mastiffs' Went to Iceland" (1878). Bókin kom út í íslenskri þýðingu Bjarna Guðmundssonar sem "Íslandsferð Mastiffs" árið 1960 og innihélt teikningar Trollopes frá ferðinni og ljósmyndir. Meðal ferðamanna var málarinn Jemima Blackburn. Sagt er frá fjölmennri ferð hópsins til Þingvalla og Geysis í bókinni "Þóra biskups" um Þóru Pétursdóttur (1847-1917) sem var með í ferðinni.
LÍSA samtök

LÍSA er samstarfsvettvangur ólíkra hagsmunaaðila um að auka notkun og aðgengi að landupplýsingum

Samtökin hafa starfað í 19 ár og ýtt úr vör ýmsum mikilvægum verkefnum um samræmingu á þessu sviði. LÍSU félagar hittast reglulega og fylgjast vel með uppbyggingu gagnasafna og vinnureglum um miðlun og flokkun gagna.

Starf samtakanna einkum fer fram

í vinnunefndum

á samráðsfundum

með námskeiðahaldi og ráðstefnum

með kynningum og fræðslu og

erlendu samstarfi

Grundvöllur fyrir betri samskipti með gögn er m.a. vinna sem fer fram í vinnunefndum LÍSU. Félagsmenn taka þátt í starfi vinnunefnda þar sem þróaðar eru verklagsreglur og samræmd vinnubrögð sem ná mikilli útbreiðslu meðal notenda. Núna eru starfandi; Orðanefnd; Samskipta- og staðlanefnd; Lýsigagnanefnd; Nefnd um verklag mælingamanna og Nefnd um varðveislugagna.

Heimasíða samtakanna er [http://www.landupplysingar.is/
Amon

Amon eða Amún (fornegypska: "ymn", gríska: Ἄμμων) var fornegypskur guð frá Þebu. Til eru heimildir um hann og konu hans Amonet frá tímum Gamla ríkisins. Frá 11. konungsættinni varð hann höfuðguð Þebu í stað fálkans Montjú.

Þegar Þeba gerði uppreisn gegn Hyksos-konungunum á öðru millitímabilinu og 18. konungsættin tók völdin varð Amon höfuðguð konungsættarinnar. Hann rann saman við sólguðinn Ra og var dýrkaður sem Amon-Ra. Hann hélt þeirri stöðu sinni allan þann tíma sem Nýja ríkið varði (fyrir utan stutt villutrúarskeið þegar Akenaten gerði sólskífuna Aten að höfuðguð ríkisins). Dýrkun Amon-Ra varð svo mikil að það nálgaðist eingyðistrú þegar aðrir guðir voru sagðir birtingarmyndir hans. Á þriðja millitímabilinu ríktu æðstuprestar Amons í Þebu yfir Efra Egyptalandi en átrúnaðinum tók að hnigna eftir því sem völd þeirra minnkuðu á 10. öld f.Kr.

Amon var líka dýrkaður utan Egyptalands. Véfréttir hans voru í Líbýu og í Núbíu og styttur af honum voru reistar í Þebu og Spörtu. Í Grikklandi var hann samsamaður Seifi og kallaður Seifur Ammon. Þar var hann sýndur með hrútshorn.

Ammonía og ammoníti eru orð sem dregin eru af grísku heiti Amons.
Sfinx

Sfinx (eða meyljón) (úr grísku: Σφίγξ) er goðsagnavera með líkama ljóns og mannshöfuð. Samkvæmt forngrískri hefð var sfinxin með vængi og höfuð konu. Þar kemur hún fyrir sem svikul og miskunnarlaus. Þá sem ekki geta svarað gátu hennar reif hún í sig. Í Egyptalandi hinu forna voru sfinxar hins vegar oftast karlkyns og góðviljaðir. Þeir voru hliðverðir við hof og grafhýsi. Frægasti egypski sfinxinn er Sfinxinn í Gísa við Keopspýramídann. Grikkir skrifuðu mikið um egypska sfinxa og gáfu þeim nafn sitt. Ekki er vitað hvaða nafn Egyptar notuðu sjálfir um þá. Frá Grikklandi bárust sfinxirnar til Persaveldis og Indlands.

Sfinxir hafa verið vinsælt viðfangsefni í myndlist, skreytilist og arkitektúr í Evrópu og Ameríku frá 16. öld og fram á þá 20.
Tígrinja

Tígrinja er norður-eþíopískt mál á suðurgrein semískra mála talað af um 4 miljónum í norðurhluta Eþíópíu og Eritreu. ÞAð er ritað með amharísku letri.
Leónska

Leónska (leónska llionés) er indóevrópskt tungumál af ætt rómanskra tungumála. Málið á uppruna sinn í alþýðulatínu. Hún er móðurmál um 25.000 manns á Spáni og Portúgal í Suðvestur-Evrópu.

Leónska tilheyrir rómanskum málum, eins og ítalska, spænska, franska og portúgalska.
VoiceXML

VoiceXML er XML-mál til að skilgreina samtöl milli fólks og tölva. Alþjóðasamtök um veraldarvefinn sjá um þróun málsins. VoiceXML er notað til að þróa sjálfvirk símasvörunarkerfi og raddstýringakerfi sem dæmi. Fyrirfram skilgreind samtöl auðvelda talgreiningu til muna með því að afmarka hvaða yrðingum hugbúnaðurinn hlustar eftir. VoiceXML-skjöl eru túlkuð af raddvafra.
Schinopsis balansae

Schinopsis balansae er harðviðartré sem myndar skóga í norð-austur Argentínu og Paragvæ. Tréð gengur einnig undir nöfnunum "quebracho colorado chaqueño" og "quebracho santafesino." Tréð getur orðið 24 m hátt og meira en metri að ummáli. Trábolurinn er beinn með brúngráum berki. Viðurinn er afar þungur. Tréð er aðallega unnið vegna þess að úr því fæst quebracho seyði en það er 63 % hreint tannín eða sútunarsýra. Guebracho tréð var útnefnt þjóðartré Argentínu árið 1956.
Ediksýra

Ediksýra er lífrænt efnasamband sem gefur ediki bragð og lykt. Efnafræðileg uppbygging edikssýru er CH3COOH (einnig skrifað sem CH3CO2H eða C2H4O2). Hrein edikssýra sem inniheldur ekkert vatn (ísedik) er glær vökvi sem dregur í sig vatn úr umhverfinu og storknar í glæra kristalla við hitastig undir 16,7 °C.

Edik sem notað er til að bragðbæta mat eða súrsa grænmeti og annan mat inniheldur vanalega 4-18% ediksýru miðað við þyngd. Borðedik er oft enn þynnra (4% til 8% af ediksýru).
Norður-Asía

Norður-Asía er hluti Asíu sem nær yfir hluta Síberíu í Asíuhluta Rússlands.
Flossaumur

Flossaumur er aðferð við útsaum. Saumað er í striga en einnig má nota ýmis konar efni. Saumað er eftir mynd sem teiknuð er á efnið eða talið út úr striga. Búnar til lykkjur úr saumgarninu í tveimur þrepum. Síðan er klippt upp úr lykkjunum svo áferðin verði snögg og loðin. Klippa má missnöggt svo þrívídd myndist og eru þá notuð íbjúg skæri.

Heimild.

Dvöl, 3. Tölublað (01.03.1901), blaðsíða 12
Ragnar Thorseth

Ragnar Thorseth (f. 17. febrúar 1948) er norskur ævintýramaður, siglingamaður og rithöfundur. Hann fékk ungur áhuga á landkönnun og ævintýrum. Árið 1969 reri hann frá Måløy til Leirvíkur á Hjaltlandseyjum. Næstu ár sigldi hann um Norður-Íshafið og tók þátt í leiðangri á Norðurpólinn 1982. Árið eftir lét hann smíða fyrir sig eftirlíkingu af knerri, "Saga Siglar", í Bjørkedalen. Árið 1984 lagði hann upp í hnattsiglingu á skipinu sem tók hann tvö ár.

Árið 1989 stofnaði hann ásamt konu sinni móttöku og upplýsingamiðstöð á Håholmen í Hustadvika í Mæri og Raumsdal og lét smíða annað eintak af knerri, "Kvitserk". Árið 1992 fórst "Saga Siglar" við Spánarstrendur en braki úr bátnum var stillt upp til sýnis í Håholmen.

Árið 2000 sigldi Ragnar "Kvitserk" til Vestmannaeyja með altari og hellur í stafkirkjuna sem Norðmenn gáfu Íslendingum í tilefni af kristnitökuafmælinu. Á Íslandi keypti Ragnar þrjá íslenska hesta af Sigurbirni Bárðarsyni og flutti með sér til Noregs. Skömmu eftir heimkomuna varð hann fyrir því óhappi að einn hesturinn kastaði honum svo hann lenti með höfuðið á steini. Hann lá í dái vikum saman eftir slysið en hefur náð sér að mestu síðan.
Gasparo Tagliacozzi

Gaspare Tagliacozzi (mars 1545 – 7. nóvember 1599) var ítalskur skurðlæknir og brautryðjandi í lýtalækningum. Hann fæddist í Bologna og hóf nám í læknisfræði árið 1565 við Háskólann í Bologna. Árið 1568 hóf hann störf í Spítala dauðans en það var eins konar rannsóknarstofa sem stafrækt var af bræðralagi Dauðans en það félag fékkst við að heimsækja fangelsi og hughreysta þá sem höfðu verið dæmdir til dauða. Tagliacozzo náðu í gegnum þetta bræðalag í lík af föngum til að kryfja. Hann endurbætti verk sikileyska skurðlæknisins Gustavo Branca og sonar hans Antonio og þróaði svonefnda ítalska aðferð við endurgerð á nefjum. Aðalritverk hans er "De Curtorum Chirurgia per Insitionem" frá árinu 1597 en það fjallar um skinnágræðslur.

Ítalska aðferðin við nefágræðslur.

Þessi aðferð er talin fundin upp af skurðlæknunum Gustavo Branca og syni hans Antonio sem bjuggu í Catania í kringum 1400. Gustavo Branca notaði skinnfellingar frá kinnum og nokkrum árum síðar þá notaði sonur hans Antonio Branca skinn frá handleggjum til skinnágræðslu á nef. Verið getur að þessar lýtalækningar hafi borist til Ítalíu úr ritinu Sushruta Samhita sem var þýtt á arabísku á 9. öld og borist þannig til Branca.Þessu ferli var lýst af Andreas Vesalius (1514 – 1564) sem þó fór rangt með þegar hann ráðlagði að nota vöðva og skinn á handlegg til að laga nefið. Ítalska aðferðin var gagnrýnt fyrir það að sá sem átti að græða nýtt nef á varða að vera í margar vikur með handlegg hertan saman við andlit og samt engin trygging fyrir að aðgerðin heppnaðist.
Spónastokkur

Spónastokkur er tréílát þar sem í voru geymdir hornspænir. Spónastokkur var oft útskorinn.
Sjálfstæði Íslands 1809

Sjálfstæði Íslands 1809 er bók eftir Helga P. Briem. Bókin fjallar um ástandið á Íslandi á tímum Napóleonsstríðanna og Jörundar hundadagakonungs.
Ístöð

Ístöð eru sérstakar gjarðir sem tengdir við hnakka og ætlaðar til að setja fætur í þegar riðið er á hestbaki. Elstu ístöð frá Norðurlöndum eru frá 8. öld en þau voru þekkt í Asíu á 6. öld. Ístöð komu sér vel í hernaði, þá gátu riddarar hreyft sig frjálslegar á hestbaki.
Beringssund

Beringssund er sund sem afmarkast af Desnjév-höfða (austasta odda Asíu) og Prince of Wales-höfða (vestasta odda Ameríku). Sundið er um 85 km breitt og dýpt þess um 30-50 m. Það tengir Tjúktahaf (Chukchi-haf, hluti Norður-Íshafsins) í norðri og Beringshaf (hluti Kyrrahafsins) í suðri. Sundið er nefnt eftir danska landkönnuðinum Vitus Bering sem fór yfir það árið 1728. Í miðju sundinu eru Diomedes-eyjar, litla og stóra, og eru 4 km á milli þeirra. Litla Diomedes-eyja tilheyrir Alaska og er því hluti af Bandaríkjunum. Á vesturströnd hennar er lítið þorp þar sem búa um 150 manns. Stóra Diomedes-eyja tilheyrir Rússlandi og er óbyggð fyrir utan fámenna herstöð. Landamæri Rússlands og Bandaríkjanna liggja um sundið milli eyjanna og sömuleiðis alþjóðlega daglínan og er því sinn dagurinn á hvorri eyju.
Raddað tannbergsmælt önghljóð

Raddað tannbergsmælt önghljóð eða raddaða blísturhljóðið er einfaldlega raddað /s/. Þetta hljóð er ekki að finna í íslensku né heldur öðrum norður germönskum málum. Norðurgermanir eru langt í frá einir með að láta hljóðið vera því innan við 3 af hverjum 10 málum í heiminum nota það. Helst eru það mál í Evrópu, Afríku og Vestur-Asíu sem nota það. Það er sjaldgæft í Austur-Asíu þó það finnist í japönsku og mjög sjaldgæft í amerískum indjánamálum.
Dægurmenning

Dægurmenning eða fjöldamenning er samheiti yfir viðhorf, hugmyndir, ímyndir og tákn sem einkenna ríkjandi alþjóðlega vestræna menningu í samtímanum og birtast meðal annars í dægurtónlist, kvikmyndum, fjölmiðlum og nýmiðlum. Meðal þessara einkenna eru einstaklingshyggja og áhersla á einstaklingsfrelsi samfara neysluhyggju. Íslenska heitið „dægurmenning“ vísar til þess að í dægurmenningu er lögð áhersla á líðandi stund og hversdagsleika fremur en varanlegt gildi.

Dægurmenning er oft gagnrýnd fyrir að vera lágmenning, gegnsýrð af markaðshyggju og heimskuvædd til að gera hana aðgengilega fyrir fjöldann. Dægurmenningu er þannig stillt upp bæði sem andstæðu við hámenningu, hefðbundnar greinar lista sem einkum yfirstéttin hafði möguleika til að njóta áður, og alþýðumenningu, þar sem miðlunin fer fram í nánu samhengi augliti til auglitis. Dægurmenning á sér rætur í hvoru tveggja og hefur líka haft mikil áhrif á bæði hámenningu og alþýðumenningu enda eru mörkin þarna á milli alls ekki skýr.

Einkenni á listsköpun dægurmenningar eru fjöldaframleiðsla og dreifing í stórum upplögum, oft fyrir alþjóðamarkað. Dægurmenning er áberandi hluti af daglegu lífi fólks í iðnvæddum samfélögum um allan heim.
Hanski

Hanski er hlífðarfatnaður sem notaður er utan um fingur og hendi og er sniðið og saumað sérstaklega utan um hvern fingur. Ef hins vegar allir fingur neman þumall eru á sama stað þá heitir flíkin belgvettlingur. Hanskar hlífa við hita eða kulda og veita vörn gegn skrámum og núning eða efnum eða sjúkdómum. Starfsfólk í heilbrigðisþjónustu notar oft einnota hanska úr latex, nitrile gúmmí eða vinyl af hreinlætisástæðum og til að forðast smit. Lögreglumenn nota hanska við rannsókn glæða til að hindra að sönnunargögn eyðileggist. Glæpamenn nota hanska til að skilja ekki eftir fingraför.
Fjallasveifgras

Fjallasveifgras (fræðiheiti: "Poa alpina") er sveifgras sem vex víða í löndunum við norðanvert Atlantshaf. Fjallasveifgras er best þekkt fyrir það að hafa blaðgróinn punt, þ.e.a.s. að litlar dótturplöntur vaxa út frá móðurplöntunni áður en þær detta af og vaxa sjálfar upp af rót. Blöð fjallasveifgrass eru breiðari en stráið og stutt, slétt og mjúk. Puntur fjallasveifgrass getur verið mjög breytilegur að lit, en algengast er að blöðin séu aðeins bláleit. Fjallasveifgras vex víða í holtum og móum bæði á láglendi og til fjalla.
Wilhelm Wundt

Wilhelm Wundt (16. ágúst 1832 í Neckarau í Baden – 31. ágúst 1920) var þýskur sálfræðingur.

Æviágrip.

19 ára gamall ákvað Wundt að fara á læknisfræðibraut því að þar var hægt að læra um mannlegt atferli og sálarlíf, nokkuð sem hann hafði mikinn áhuga á. Hann útskrifaðist síðan úr læknisfræðinámi með hæstu einkunn árið 1856. Wundt fékk áhuga á lífeðlisfræði, einkum lífeðlisfræði skynjunar, þar sem hann taldi að hún gæti aukið skilning manna á sálarlífinu. Wundt varð dósent við háskólann í Heidelberg. Árið 1858 gerðist hann aðstoðarmaður Hermanns von Helmholtz. Þar skrifaði hann "Framlag til kenningar um skyntúlkun" árin 1858 – 62. Wundt beitti sér fyrir því að viðfangsefni sálfræðinnar væru rannsökuð með tilraunaaðferð raunvísinda.

Margir rekja upphaf sálfræðinnar til Wilhelms Wundts þar sem hann var sá fyrsti til að stofna rannsóknarstofu þar sem sálfræðileg viðfangsefni voru tekin til skoðunar. Rannsóknarstofuna stofnaði hann í Leipzig í Þýskalandi árið 1879. Wundt var frumkvöðull á mörgum sviðum sálfræðinnar og var meðal þeirra fyrstu til að gefa út bæði kennslubækur og tímarit sem fjölluðu um sálfræði. Þess vegna hefur hann fengið viðurnefnið „faðir sálfræðinnar“.

Wilhelm Wundt kom fram með formgerðarstefnuna. Hún fól í sér að viðfangsefni sálfræðinnar ætti að vera meðvituð hugarstarfssemi og það ætti að rannasaka hana með sjálfsskoðun. Atferlissinnar eru þó algjörlega á móti sjálfsskoðun meðal annars af því að menn geta ekki verið hlutlægir þegar þeir rannsaka sjálfa sig og eiga þá til að sveigja niðurstöðurnar að eigin væntingum. Sjálfsskoðun er ekki lengur notuð.

Wundt lést árið 1920 og hafði þá skrifað um 500 bækur og greinar tengdar sálfræði og er formgerðarstefna sú stefna sem að er kennd við hann.
Skrautpuntur

Skrautpuntur (fræðiheiti: "Milium effusum") er puntgras af "Milium"-ættkvíslinni. Það vex víða í Norður-Ameríku og á Íslandi. Skrautpuntur hefur oddmjó blöð sem mjókka til beggja enda, þau eru löng og breið (um 6-15 mm breið), flöt og snörp viðkomu. Miðstrengurinn er upphleyptur á neðra borði. Puntur Skrautpunts er um 20 cm langur, gisinn með löngum og mjúkum greinum. Í hverju smáaxi er eitt blóm. Plantan er hárlaus og vex upp af stuttum renglum. Skrautpuntur á Íslandi vex víða í hrauni, blómlendi og kjarri. Hann er algengastur á Norður- og Norðvesturlandi en sjaldgæfur í öðrum landshlutum.
Samningsbundið nám

Samningsbundið nám eða lærlinganám er kerfi til að þjálfa nýliða í ákveðinni færni. Margar starfsgreinar í handverki og iðnaði byggja á slíku kerfi og er það oft skipulagt langtíma starfsnám þar sem skiptist á starf á vinnustað og nám í skóla eða fræðslumiðstöð.